Turkman ayoli: Vatanimda hammasi joyida
“Davlat rahbarimiz erkak kishi, lekin u qilayotgan qaror va o’zgarishlar, amalga oshirilayotgan siyosat ortida aslida ayollar turibdi".
Lyalya Murodova ismlishbilarmon fikricha mahalliy bizneslarni quvvatlash, ayniqsa ayol tadbirkorlarga yordamni oshirish taraqqiyotga yetaklaydi. “Tashkilotchilarga rahmat. Simpoziumda butun mintaqa xotin-qizlari, faol ayollar, bir-birini tanidi, gaplashdi, turli loyihalar bo’yicha kelishib oldi. Masalan biz Qirg’izistonda ayollar boshqaradigan kasb-hunar maskanlarida hunarmandchilikni birga o’rgatish xususida kelishib oldik”, - deydi tadbirkor. Kelishuvlar albatta odamni xursand qiladi, lekin ularni amalga oshirishda tadbirkor hukumatning ham ra’yiga qarashi, davlat talablariga bosh egishi kerak. Ayollarning iqtisoddagi rolini oshirish uchun davlat nimalar qila oladi? “Turkmanistonda buning uchun sharoit muhayyo”,- deydi Lyalya Murodova. Mamlakatda, deydi u, xotin-qizlar juda faol. Tashqaridan bunday tuyulmasligi mumkin, ammo hukumat idoralari, vazirliklar, agentliklar va boshqaruvda ayollar juda ko’p. Turkman ayolning aytishicha, uning mamlakatida maxsus kredit dasturlari yo’lga qo’yilgan va ular asosida tadbirkor ayollar quyi foizda qarz olishi mumkin. “Juda erkin. Har bir ayol ta’lim olib, o’zi istagan sohada ishlashi, kasb bilan shug’ullanishi mumkin. Davlatdan yordam so’rasa, oladi”,- deydi Lyalya Murodova. Turkmanistonda, deya tan oladi tadbirkor, har bir ayol biror ish qilish uchun yaqingacha otasi, eri yoki boshqalardan ruxsat olishi kerak edi. Bugun vaziyat boshqacha, deydi u, forumlar va anjumanlar, ta’lim saviyasi va zamonaviy o’zgarishlar sabab, xotin-qizlar o’z taqdirlarini qo’llariga olib, istagan yo’nalishda harakat qilmoqda. Lyalya Murodova davlat siyosatini maqtaydi, lekin haqiqat shuki, biznes qilaman degan odam turli cheklovlar bilan yuzlashadi. Jahon Banki va Xalqaro Valyuta Jamg'armasi nazarida sarmoya, moliya va bank sohalarida Turkmanistonda muammo talay. Buning ustiga qo’shni davlatlar bilan chegaralar yopiq, viza tartibi murakkab, eskport-import qilish boshog’riq, boj va qo’shimcha to’lovlar so’raladi. Bu ahvolda tadbirkorlik qilish oson emas. Nazorat yaxshi narsa, deydi u, usiz biror jamiyat yashay olmaydi. Tartib bo’lmasa, ish qilish qiyin, deya javob beradi turkman ayoli. Uning nazarida qo’shni Afg’oniston ayollariga turkman xotin-qizlari to’qimachilik sohasida ko’maklashishi mumkin. “Biz bu borada katta va boy tajribaga egamiz. To’qimachilikning xilma-xil turlarini bilamiz. Shuningdek, xalq hunarmandchiligi borasida ham ancha oldindamiz. Turkmanistonda o’tgan ko’rgazmalarga afg’on ayollari kelib turadi. Ular bilishadi bizning nimaga qodirligimizni",- deydi Lyalya Murodova. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.